b'\n_START_ARTICLE_\nAmadis de Gaula\n_START_SECTION_\nTausta\n_START_PARAGRAPH_\nAmadis de Gaulan edelt\xc3\xa4jin\xc3\xa4 voidaan pit\xc3\xa4\xc3\xa4 keskiaikaista kuningas Arthur -tarinoihin pohjautuvaa runomuotoista ranskalaista ritariromaania, jonka t\xc3\xa4rkeimpi\xc3\xa4 edustajia ovat kirjailijat Chr\xc3\xa9tien de Troyes ja Marie de France. N\xc3\xa4m\xc3\xa4 varhaisemmat ritaritarinat puolestaan ovat saaneet vahvoja vaikutteita varhaiskeskiajalla muistiin kirjatuista kelttil\xc3\xa4isist\xc3\xa4 sankaritarinoista, erityisesti walesilaisesta proosakokoelmasta Mabinogion._NEWLINE_Los cuatro libros del virtuoso caballero Amad\xc3\xads de Gaula ilmestyi painettuna Zaragozassa vuonna 1508 tekij\xc3\xa4ns\xc3\xa4 kuoleman j\xc3\xa4lkeen. Montalvo ilmoittaa esipuheessaan, ett\xc3\xa4 teoksen kolme ensimm\xc3\xa4ist\xc3\xa4 osaa pohjautuvat varhaisempiin k\xc3\xa4sikirjoituksiin, joiden kieliasua h\xc3\xa4n on uudistanut ja lis\xc3\xa4nnyt samalla jonkin verran uutta teksti\xc3\xa4._NEWLINE_Er\xc3\xa4\xc3\xa4ss\xc3\xa4 portugalilaisessa 1400-luvun kronikassa mainitaan 1300-luvun lopulla el\xc3\xa4nyt Vasco de Lobeira Amadis-nimisen ritariromaanin kirjoittajana. Toisena ehdokkaana Montalvon l\xc3\xa4hteeksi on esitetty 1200-luvulla el\xc3\xa4nyt\xc3\xa4 galicialaista trubaduuria Jo\xc3\xa3o Pires Lobeiraa, jonka er\xc3\xa4s balladi l\xc3\xb6ytyy sellaisenaan Montalvon teoksesta. Tarinan p\xc3\xa4\xc3\xa4tt\xc3\xa4v\xc3\xa4 nelj\xc3\xa4s osa on Montalvon omaa k\xc3\xa4sialaa, samoin kuin jatkoksi kirjoitettu Sergias de Espland\xc3\xadan._NEWLINE_Garci Rodr\xc3\xadguez de Montalvon (jonka sukunimeksi vuoden 1508 j\xc3\xa4lkeisiss\xc3\xa4 painoksissa ilmoitettiin usein Ord\xc3\xb3\xc3\xb1ez de Montalvo)  el\xc3\xa4m\xc3\xa4nvaihteita ei juuri tunneta. H\xc3\xa4nen tiedet\xc3\xa4\xc3\xa4n toimineen kruunun virassa Medina del Campossa. Useiden varhaisten espanjalaisten \xc3\xa4lykk\xc3\xb6jen ja kirjailijoiden tavoin Montalvonkin suku oli pakkok\xc3\xa4\xc3\xa4nnytetty\xc3\xa4 juutalaista alkuper\xc3\xa4\xc3\xa4._NEWLINE_Espanjassa Amadis de Gaulan ja lukuisten sit\xc3\xa4 seuranneiden (useimmiten heikkotasoisempien) ritariromaanien mahtava suosio ajoittuu verrattain my\xc3\xb6h\xc3\xa4iseen aikaan, keskiajan ja uuden ajan alun v\xc3\xa4liseen siirtym\xc3\xa4vaiheeseen 1500-luvulle. Aikalaislukijoiden n\xc3\xa4k\xc3\xb6kulmasta ritariromaanien maailmaa voineekin pit\xc3\xa4\xc3\xa4 viel\xc3\xa4 jossakin m\xc3\xa4\xc3\xa4rin tutun oloisena, mutta vahvasti nostalgian s\xc3\xa4vytt\xc3\xa4m\xc3\xa4n\xc3\xa4.\n_START_SECTION_\nJuoni\n_START_PARAGRAPH_\nTeos kuvailee \xe2\x80\x9dt\xc3\xa4ydellisen ritarin ja maailman herkimm\xc3\xa4n rakastajan\xe2\x80\x9d Amadiksen vaiheita t\xc3\xa4m\xc3\xa4n syntym\xc3\xa4st\xc3\xa4 saakka aina t\xc3\xa4m\xc3\xa4n  avioliittoon rakastettunsa, Skotlannin prinsessan Orianan kanssa. Koko teoksen kattavan juonikaaren muodostaa Amadiksen ja Orianan rakkaussuhde. Lukuisten sivuhenkil\xc3\xb6iden ja rikkaan fantasian s\xc3\xa4vytt\xc3\xa4m\xc3\xa4 teos sis\xc3\xa4lt\xc3\xa4\xc3\xa4 tosin runsaasti sivujuonia. Amadiksen seikkailut ovat ritariromaanien tapaan mielikuvituksekkaita ja uskomattomia; teos on t\xc3\xa4ynn\xc3\xa4 j\xc3\xa4ttil\xc3\xa4isi\xc3\xa4, noitia, hyvi\xc3\xa4 haltiattaria, petollisia rakastajattaria, deus ex machina -tyyppisi\xc3\xa4 pelastuksia, ja k\xc3\xa4yd\xc3\xa4\xc3\xa4np\xc3\xa4 siin\xc3\xa4 muutamassa p\xc3\xa4iv\xc3\xa4ss\xc3\xa4 kokonainen maailmansotakin.\n_START_SECTION_\nVaikutus\n_START_PARAGRAPH_\nTeoksena valtavasta suosiosta kertoo sekin, ett\xc3\xa4 muun muassa Bernal D\xc3\xadaz del Castillon teoksen Historia verdadera de la conquista de la Nueva Espa\xc3\xb1a mukaan useimmiten varsin oppimattomat espanjalaiset konkistadorit vetosivat usein Amadiksessa k\xc3\xa4ytettyihin ilmaisuihin yritt\xc3\xa4ess\xc3\xa4\xc3\xa4n kuvailla Uuden Maailman intiaanien kehittynytt\xc3\xa4 kaupunkikulttuuria. Samalla tavoin lukuisia seutuja nimettiin suoraan Amadis-romaanien innoittamina. Muun muassa nykyinen Kalifornian osavaltio on nimetty Montalvon Sergas de Espalandianiin keksim\xc3\xa4n Californian lumotun saaren mukaan._NEWLINE_Miguel de Cervantes parodioi Don Quijotessa lukuisia Amadis de Gaulan kohtauksia ja henkil\xc3\xb6it\xc3\xa4. Itse teoksesta h\xc3\xa4n antaa kuitenkin Don Quijoten suurissa kirjanpolttajaisissa (I osa, 6. luku) my\xc3\xb6nteisen arvion vedoten sen alkuper\xc3\xa4isyyteen ja my\xc3\xb6hempiin ritariromaaneihin verrattuna hillitymp\xc3\xa4\xc3\xa4n ja asiallisempaan tyyliin. Espland\xc3\xadanista Don Quijoten kirjastoa tarkastava kirkkoherra sen sijaan toteaa ykskantaan: \xe2\x80\x9dIs\xc3\xa4n oivallisuuden ei tule hy\xc3\xb6dytt\xc3\xa4\xc3\xa4 poikaa\xe2\x80\x9d ja tuomitsee sen poltettavaksi muiden jatko-osien mukana.'